Block, Scholtz se borgtog verleng | News24
John Block, gewese Noord-Kaapse ANC-leier en LUR vir finansies, ekonomiese ontwikkeling en toerisme, en Christo Scholtz, sy medebeskuldigde, se borgtog is Woensdag (07/12) verhoog en verleng.
Hulle is borgtog van 'n bykomende R50 000 elk in die hooggeregshof in Kimberley toegestaan nadat hul aansoeke om verlof tot appèl tot 6 Februarie aanstaande jaar uitgestel is.
Dié twee is elk op Dinsdag 6 Desember effektief tot 15 jaar tronkstraf gevonnis weens korrupsie en geldwassery in die Trifecta-korrupsiesaak. Beslagleggingsbevele is ook teen hulle toegestaan en Scholtz se Trifecta-maatskappye moet boetes op soortgelyke aanklagte betaal.
Regter Violet Phatsoane het verlede jaar in haar skuldigbevinding bevind Block het sy invloed gebruik sodat Trifecta huurkontrakte teen ongehoorde pryse met die staat kon bekom. Dié ses huurkontrakte van geboue in Kimberley, Kuruman, Douglas en Springbok het sowat R57 miljoen oor tien jaar beloop.
Adv. Jaap Cilliers, SC, namens Scholtz, het aansoek om verlof tot appèl teen die skuldigbevinding, die vonnis en die beslagleggingsbevel gedoen. Hy het uitstel gevra omdat hy tyd nodig het om die regter se uitspraak te bestudeer.
Scholtz glo hy het 'n redelike kans dat sy appèl suksesvol sal wees.
Adv. Salie Joubert, SC, het namens Block gesê dat hy teen die skuldigbevinding en die vonnis gaan appelleer. Hy sal die batebeslaglegging gehoorsaam en teen 6 Januarie die R2 miljoen en kuratorsgeld aan die tesourie betaal.
Block reken die kanse dat sy appèl suksesvol gaan wees, is goed, omdat hy op twee aanklagte wat op dieselfde feitestel gegrond is, skuldig bevind is.
Hy gaan ook binne die volgende 21 dae 'n petisie aan die appèlhofpresident stuur waarin hy beswaar maak dat Phatsoane sy aansoek vir 'n spesiale inskrywing in die hofrekord afgewys het.
Block beweer Phatsoane was bevooroordeeld en partydig teenoor hom in haar skuldigbevinding. Die klagte teen haar wat by die regterlike dienskommissie ingedien is, sal onafhanklik van die hofproses gebeur. Adv. Peter Serunye vir die staat het nie die borgtogaansoek teengestaan nie. Hy sal betooghoofde teen die aansoeke om verlof tot appèl in Januarie indien.